คนไฮเทค
โดย...ทีมข่าวการเงินโพสต์ทูเดย์
17 ก.พ. 2559

โดย...ทีมข่าวการเงินโพสต์ทูเดย์
ใครที่คิดว่าคนรุ่นใหม่นิยมใช้บริการชำระเงินออนไลน์มากที่สุด อาจจะต้องเปลี่ยนความคิดใหม่ เพราะวีซ่าออกผลการสำรวจเกี่ยวกับการศึกษาเรื่องทัศนคติการชำระเงินของผู้บริโภคประจำปี 2558 ปรากฏว่า คนในเจเนอเรชั่นเอ็กซ์ หรือเจนเอ็กซ์ เป็นกลุ่มคนที่ใช้วีธีการชำระเงินรูปแบบอิเล็กทรอนิกส์มากที่สุดในประเทศไทย
วีซ่าระบุว่า กลุ่มผู้บริโภคทั้งเจนเอ็กซ์ และเจนวาย นิยมชำระเงินผ่านสมาร์ทโฟนและแท็บเล็ตในจำนวนเท่าๆ กันอยู่ที่ 81% และ 82% เพราะประหยัดเวลาและรวดเร็ว สะดวกมากกว่าใช้เงินสด
นอกจากนี้ คนเจนเอ็กซ์ยังเป็นแชมป์กระหน่ำใช้แอพพลิเคชั่น บนมือถือในการช็อปปิ้งออนไลน์ อีกด้วย
เห็นผลการศึกษาแล้ว อย่าได้ประมาทคนเจนเอ็กซ์ ถึงจะเป็นกลุ่มที่ “มีอายุ” แต่ทันสมัยและชอบลองเทคโนโลยีกว่าคนวัยไหนทั้งหมด